b'\n_START_ARTICLE_\nTo mand red ud\n_START_SECTION_\nHandlingen\n_START_PARAGRAPH_\nH\xc3\xa6ren besv\xc3\xa6res af nogle nybyggere, der har mistet deres sl\xc3\xa6gtninge, som de h\xc3\xa5ber at genfinde. Marty Purcell (spillet af Shirley Jones) kan ikke slippe mindet om sin lillebroder, og hun har stadig en spilled\xc3\xa5se, som han holdt af. McCabe advarer hende om, at hun ikke vil kunne genkende ham igen. Men han tager med p\xc3\xa5 ekspeditionen, da han regner med at tjene godt. Til at begynde med er l\xc3\xb8jtnant Jim Gary (spillet af Richard Widmark) forarget over McCabes kynisme, men han h\xc3\xa5ber ogs\xc3\xa5 at kunne hj\xc3\xa6lpe med McCabes assistance._NEWLINE_De finder fire hvide fanger hos indianerne. En af dem er en ung kvinde, som nu er gift og har sm\xc3\xa5 b\xc3\xb8rn. Hun \xc3\xb8nsker ikke at komme med tilbage. Det g\xc3\xb8r en gammel kvinde, som man troede var d\xc3\xb8d, og som selv betragter sig som d\xc3\xb8d, heller ikke. Der er ogs\xc3\xa5 en ung mand, som MaCabe h\xc3\xa5ber at kunne tjene tusind dollars p\xc3\xa5 hos en rig mand, som har lovet at genfinde sin kones s\xc3\xb8n fra et tidligere \xc3\xa6gteskab. Og s\xc3\xa5 er der en mexicansk kvinde, Elena (spillet af Linda Cristal), som McCabe tager til sig. Hun er gift med "Stone Calf"", som er rival til den h\xc3\xb8vding, som McCabe forhandler med. McCabe dr\xc3\xa6ber "Stone Calf", da denne kommer efter dem._NEWLINE_Den unge mand, som er blevet opdraget som comanche, er aldeles fjendtlig og kan ikke huske sin fortid, og McCabes rige arbejdsgiver vil ikke have ham. Det foresl\xc3\xa5s, at han frigives og f\xc3\xa5r lov til at vende tilbage til indianerne, hvor han f\xc3\xb8ler sig hjemme. Men en anden mand kr\xc3\xa6ver at f\xc3\xa5 drengen, da han h\xc3\xa5ber at kunne gl\xc3\xa6de sin demente kone, som tror, at det er hendes forsvundne s\xc3\xb8n. Det er han dog ikke, og han sl\xc3\xa5r kvinden ihjel, da hun befrier ham og vil rede hans lange h\xc3\xa5r. Nybyggerne h\xc3\xa6nger drengen trods l\xc3\xb8jtnant Garys protester. Da de tr\xc3\xa6kker af sted med ham til galgen, v\xc3\xa6lter han spilled\xc3\xa5sen og h\xc3\xa6vder, at det er hans. Det er Martys broder, som hun ikke havde genkendt \xe2\x80\x93 akkurat som McCabe havde advaret hende om. Hun accepterer, at der ikke var noget, hun kunne have gjort, og hun gifter sig med l\xc3\xb8jtnant Gary. Elena derimod \xc3\xb8nsker ikke andet end at reassimilere sig, men hun bliver afvist af de andre kvinder, fordi hun har givet efter for de vilde. I mellemtiden har McCabe fundet ud af, at han er meldt savnet og d\xc3\xb8d og er blevet erstattet af en anden. Han klager over, at han ikke engang fik lov til at give sit eget besyv med. Men han elsker Elena nu, og mener, at hun udvist stort mod ved bare at overleve. Som han siger: "Nogen gange kr\xc3\xa6ver det mere mod at leve end at d\xc3\xb8." Han beslutter sig for at tage til Californien sammen med Elena.'